Egil Møller (DF), 2000-11-29:
Jeg vil starte med at sige, at jeg synes også, det har været utrolig interessant at læse dialoggruppens rapport om turisterhvervet og samtidig se de forslag til initiativer til fremme af udviklingen inden for det, der nu er blevet Danmarks tredjestørste erhverv.
Det er en kendsgerning, at der gennem de seneste årtier har været en stærk vækst inden for international turisme.
Det er den stadig større velfærd, som muliggør, at netop denne branche har gode muligheder for at ekspandere, og de lande, der er i stand til at prioritere erhvervet højt, vil også få øget velstand.
Det siger sig selv.
Udviklingen i den globale turisme har medført, at hele verden er blevet en fælles markedsplads.
Den velfærd, der vil kunne skabes på baggrund af turisterhvervet,
har vel alle nationer efterhånden indset, og udviklingen på transport- og IT-området har medført, at stadig flere nationer tilbyder sig i konkurrencen om at tiltrække turister.
Et andet område, som parallelt med turisterhvervet er i enorm vækst, er de individuelle forretningsrejser og internationale kongresser, firmamøder, udstillinger, belønningsrejser m.v.
Disse arrangementer skal vi her i landet naturligvis også tilbyde så attraktive forhold, at Danmark får sin berettigede del af kagen.
Inden for turisterhvervet sker den samme udvikling, som har fundet sted i andre erhverv, nemlig tendensen til fusioner og alliancer.
WTO og verdens rejse- og turistorganisationer vurderer samstemmende, at væksten i den internationale turisme vil ligge på mindst 3 pct. i de kommende år.
Efter at den danske rejsekonge Simon Spies tilbød billige charterrejser til eventyrlystne danskere, i starten først og fremmest til Mallorca og De Kanariske Øer, er mulighederne og lysten udvidet til også at omfatte rejser til fjerne destinationer, hvilket har vundet indpas i mange danskeres hjerter.
Samtidig med den øgede fritid har rejseønskerne desuden ændret sig til også at omfatte flere kortere ferier.
Ud over de helt unge med rygsæk har også den ældre generation, der har råd til det, vist, at lysten til at rejse er til stede hele året rundt.
Når mulighederne bliver større og større for en variation i feriemønsteret, vil rejsemarkedet også tage hensyn til livsstil, kultur og oplevelser.
Uanset at charterrejserne fortsat er populære, går tendensen også imod mere individuelle rejser.
Der er desuden en voksende erkendelse af, at folk bliver mere og mere miljøbevidste, og denne udfordring er jeg sikker på at turisterhvervet er særdeles opmærksom på.
Det er en tåbelighed med den danske lukkelov, som forhindrer turister i at handle om søndagen.
Jeg forstår ikke, at et flertal ikke kan se det urimelige i, at turisterhvervet gør sig stor umage med at tiltrække udenlandske turister hertil, samtidig med at det samme flertal ikke ønsker, at turisterne skal erlægge fremmed valuta her i landet, idet mange forretninger er afskåret fra at holde åbent om søndagen.
Det gælder især de turistrelaterede butikker på Langeliniekajen, som forhindres i at betjene kunder fra de ca. 200 krydstogtskibe, der anløber Langeliniekajen lørdag eller søndag og igen forlader København søndag aften.
Hvori består visdommen i at nægte lov til at handle med disse velbeslåede turister?
Det er en hån mod turisterhvervet, som med alle kræfter ønsker at sælge Danmark som turistland.
Hvad er det så, der gør Danmark kendt i udlandet?
Ja, det er jo f.eks. de herrer Peter Schmeichel, Michael Laudrup og H.C. Andersen og endvidere Den lille Havfrue, Tivoli, Melodi Grand Prix, dansk film, øllet, naturen med de mange kyststrækninger, skove, søer, slotte og herregårde, de lyse danske kvinder, mange kulturudbud og efter sigende dansk venlighed og humør - ja, jeg kunne fortsætte med en meget lang liste.
Men når vi her i landet har så mange tilbud, hvorfor taber vi så markedsandele?
Kunne grunden være en forkert politik over for turisterhvervet?
Jeg tror det.
Jeg har tidligere omtalt vores tåbelige lukkelov, der stiller os ringere i konkurrencen med f.eks. Sverige, hvor staten ikke blander sig i, hvornår selvstændige voksne mennesker må indgå handler med hinanden.
En anden negativ faktor er de høje danske skatter og afgifter.
Den danske moms er jo blandt de højeste i EU, og selv om turisterhvervet gør en stor indsats for at markedsføre Øresundsregionen, er det en stor ulempe, at Sverige kun har en hotelmoms på 12 pct. Enhver med forstand på handel vil kunne indse, at det er konkurrenceforvridende i svensk favør.
At danske erhvervsvirksomheder ikke har fuld afløftningsret på overnatning og bespisning er også tåbeligt.
Derfor er et godt råd fra Dansk Folkeparti: Fjern tåbelighederne, for når konkurrencemulighederne forbedres, kommer der flere penge i butikken.
Dermed kommer pengene alligevel ind i statskassen, og samtidig får vi en højere beskæftigelse.
Afgiftsreglerne på biludlejning til valutastærke udlændinge bør justeres, så niveauet kommer i overensstemmelse med vore udenlandske konkurrenters.
De grønne afgifter bør ændres således, at den dyrere rumvarmeenergi ændres til den billigere procesenergi for hotelbranchens vedkommende.
Campingbranchen bør igen have fuld godtgørelse for elafgift vedrørende el, der leveres til campister, og det samme bør gælde for forlystelsesparker og vandlande, som ligeledes bør aflastes for vandafgifter på akkurat samme måde som øvrige virksomheder.
For at være på forkant med udviklingen bør der gives turisterhvervet optimale rammevilkår, således at erhvervsrelateret forskning stilles til rådighed for erhvervet i bred forstand.
En ekstra mulighed for at skaffe flere turister til landet ville være at fjerne de restriktive bestemmelser, der gælder for udlejning af sommerhuse i vinterhalvåret, og endvidere burde ejere af fritidshuse have en mere gunstig beskatning ved udlejning.
Kun ved at føre en virkelig erhvervsrettet og konkurrencemæssig ligestilling med vore nabolande kan vi give de bedste forhold til vore aktører inden for turisterhvervet.
Det betyder alt for erhvervet, som herefter kan sige tak for hjælpen i form af en høj beskæftigelse og indtjening, også af fremmed valuta, til forbedring af hele vort lands levestandard.